Неге біз?
"Неге біз?" | "https://abai.kz/post/63587"
TITLE: Неге біз?
URL: https://abai.kz/post/63587
META: "Неге біз?" | "https://abai.kz/post/63587"
DATE: 20.12.2017
AUTHOR(s): Тұрарбек Сәметұлы
TOTAL WORDS: 245
TEXT: Неге біз өз кемшілігімізді түзетпей, өзгеден кемшілік іздеуге құмармыз? Неге біз бөлінгенді жақсы көреміз? Неге біз Наурыз мейрамында ағаш отырғызып, Жаңа жыл мерекесінде қайта кесіп аламыз? Неге біз ата-бабамыздың мықтылығын айтамыз да, солардай мықты болуға тырыспаймыз? Неге біз ұл-қыздарымыздың тәрбиесіне емес, тамағының тоқ, киімінің көк болуына көп көңіл бөлеміз? Неге біз арақ пен темекінің зиян екенін біле тұра сол нәрселерден арыла алмай келеміз? Неге біз өзге елдердің жаман қылықтарын тез үйреніп, жақсы жақтарын үйренбейміз? Неге біз смартфонның бетін сағаттап сипап, кітап оқуға келгенде уақыт таппаймыз? Неге біз әділетсіздікті көріп тұрсақ та үндемейтін болдық? Неге біз өзімізден басқа ешкімге керек емес ана тілімізде сөйлеуді ар санап, өзгенің тілінде сөйлеуді абырой көреміз? Неге біз «ішіме сыйған қызым, сыртыма да сыяды» деп, өз қызымыздың қайтып келуіне, «екінші рет үйленгенде тұрған не бар екен» деп ұлдарымыздың ажырасуына жол ашамыз? Неге біз біреуді мақтасақ жер-көкке сыйдырмаймыз, ал жамандасақ жерге тығып жібереміз? Неге біз етек-жеңін қымтап, арын сақтаған аяулы қыздарымызды сынап, күн бермейміз де, етегін ашып, арын сатқан, үйде отырып бала тапқан, ұятсыз қыздарымыздың іс-әрекетіне бейжай қарап жүре береміз? Неге біз уақытым бос өтті деп уайым жемейміз? Неге біз, еркектер өсек айтуда әйелдерден асып түсеміз? Неге біз бұл дүниенің жалған екенін білсек те, осы өмірде мәңгі қалатындай тайраңдап жүреміз? Неге біз бетімізге шындық айтылса шеке-басымыз тырысып, мақтау естісек мәз боламыз? Неге бізде жемқорлар темір тордың ар жағына тоғытылып жатса да, парақорлықтың пайызы азаймай тұр? Неге осы біздің ертеңіміз таусылмайды? Мені осы сұрақтар мазалайды. Ал сізді ше, қадірлі оқырман?! Тұрарбек Сәметұлы Abai.kz
